Document ID: 32014D0461

DECIZIA DE PUNERE ÎN APLICARE A COMISIEI
din 14 iulie 2014
privind o derogare temporară de la regulile de origine prevăzute de Decizia 2013/755/UE a Consiliului în ceea ce privește creveții preparați și conservați din Groenlanda
(2014/461/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Decizia 2013/755/UE a Consiliului din 25 noiembrie 2013 privind asocierea țărilor și teritoriilor de peste mări la Uniunea Europeană („Decizia de asociere peste mări”) (1), în special articolul 16 din anexa VI,
întrucât:
(1)
La 16 octombrie 2009, Comisia a adoptat Decizia 2009/776/CE (2) prin care acordă o derogare de la definiția conceptului de „produse originare” pentru a ține seama de situația specială din Groenlanda în ceea ce privește creveții din specia Pandalus borealis. Această derogare a expirat la 31 decembrie 2013.
(2)
Printr-o scrisoare datată 1 aprilie 2014, Groenlanda a solicitat o nouă derogare de la regulile de origine prevăzute la articolul 16 din anexa VI la Decizia 2013/755/UE în ceea ce privește o cantitate anuală de 2 500 de tone de creveți preparați și conservați din speciile Pandalus borealis și Pandalus Montagui destinată exportului din Groenlanda în perioada 1 ianuarie 2014-31 decembrie 2020.
(3)
Groenlanda și-a justificat cererea prin faptul că TAC (capturile totale admisibile) alocate Groenlandei au scăzut în ultimii ani și vor scădea și mai mult în 2015, cauzând o insuficiență a resurselor de aprovizionare cu creveți originari. Groenlanda are nevoie urgentă de creveți din țările învecinate pentru a menține un nivel minim de producție și pentru a garanta ocuparea forței de muncă.
(4)
În conformitate cu articolul 16 alineatul (1) litera (c) din anexa VI la Decizia 2013/755/UE, derogările de la regulile de origine pot fi acordate atunci când dezvoltarea industriilor existente sau crearea unor industrii noi într-o anumită țară sau într-un anumit teritoriu justifică acest lucru.
(5)
Pescuitul reprezintă industria de bază din Groenlanda, iar sectorul creveților este cel mai important sector al acestei industrii. Pentru ca industria din Groenlanda să se poată dezvolta în continuare, este foarte important să se mențină și în viitor posibilitatea acestei țări de a utiliza creveți proveniți din țări terțe, în special din Canada, în scopul dezvoltării industriei de pe uscat și al menținerii competitivității industriei din Groenlanda pe piața mondială.
(6)
Groenlanda este un teritoriu izolat din punct de vedere geografic, cu infrastructură limitată și cu un nivel în creștere al șomajului. În cazul în care aprovizionarea este deficientă, trebuie să se închidă fabrici, ceea ce duce la apariția șomajului pe perioade mai îndelungate. Impactul socio-economic al închiderii fabricilor asupra unei comunități restrânse, dependente de activitatea economică a fabricilor respective este, prin urmare, considerabil. Pentru prelucrarea a 2 500 de tone de creveți este nevoie de aproximativ 10 lucrători. În cererea sa, Groenlanda a precizat că derogarea este vitală pentru supraviețuirea uneia dintre fabricile de pe teritoriul său.
(7)
Derogarea solicitată se justifică în temeiul articolului 16 alineatul (1) litera (c) din anexa VI la Decizia 2013/755/UE, în ceea ce privește continuarea dezvoltării unei industrii existente în Groenlanda. Mai mult decât atât, derogarea va garanta ocuparea forței de muncă în comunitățile vulnerabile și este esențială pentru supraviețuirea uneia dintre fabricile din Groenlanda.
(8)
Întrucât utilizarea derogării acordate în 2001 a fost foarte redusă, prezenta derogare ar trebui acordată pentru numai 500 de tone, ceea ce corespunde nivelului maxim de utilizare din 2002, majorat cu o marjă de toleranță de 25 %.
(9)
Sub rezerva respectării anumitor condiții referitoare la cantități, la supraveghere și la durată, derogarea nu va cauza prejudicii grave unui sector economic sau unei industrii stabilite a Uniunii ori a unuia sau mai multor state membre.
(10)
Regulamentul (CEE) nr. 2454/93 al Comisiei (3) prevede norme de gestionare a contingentelor tarifare. Aceste norme ar trebui aplicate gestionării cantității pentru care se acordă derogarea prin prezenta decizie.
(11)
Derogarea se solicită pentru o perioadă care începe la 1 ianuarie 2014 și se încheie la 31 decembrie 2020. Întrucât este necesar să se asigure continuitatea exporturilor din Groenlanda către Uniune și previzibilitatea pentru operatorii economici, derogarea ar trebui să fie acordată retroactiv.
(12)
Măsurile prevăzute de prezenta decizie sunt conforme cu avizul Comitetului Codului vamal,
ADOPTĂ PREZENTA DECIZIE:
Articolul 1
Prin derogare de la anexa VI la Decizia 2013/755/UE, creveții preparați și conservați din speciile Pandalus borealis și Pandalus Montagui încadrați la codurile NC ex 1605 21 și ex 1605 29, prelucrați în Groenlanda și provenind din creveți neoriginari încadrați la codul NC 0306 16 99 se consideră a fi originari din Groenlanda, în condițiile prevăzute la articolele 2-5 din prezenta decizie.
Articolul 2
Derogarea prevăzută la articolul 1 se aplică pentru cantitățile stabilite în anexă care sunt importate în Uniune din Groenlanda în perioada 1 ianuarie 2014-31 decembrie 2020.
Articolul 3
Cantitățile prevăzute în anexa la prezenta decizie se gestionează în conformitate cu articolele 308a, 308b și 308c din Regulamentul (CEE) nr. 2454/93.
Articolul 4
Autoritățile vamale din Groenlanda iau măsurile necesare pentru a efectua controale cantitative asupra exporturilor produselor menționate la articolul 1.
Toate certificatele de circulație EUR.1 eliberate de aceste autorități pentru produsele respective trebuie să conțină o trimitere la prezenta decizie.
Înainte de sfârșitul lunii următoare fiecărui trimestru, autoritățile competente din Groenlanda transmit Comisiei o declarație trimestrială a cantităților pentru care au fost eliberate certificate de circulație EUR.1 în temeiul prezentei decizii, precum și numerele de serie ale certificatelor respective.
Articolul 5
Rubrica 7 a certificatelor de circulație EUR. 1 eliberate în temeiul prezentei decizii conține una dintre următoarele indicații:
-
„Derogation - Commission Implementing Decision 2014/461/EU”;
-
„Dérogation - Décision d'exécution 2014/461/UE de la Commission”.
Articolul 6
Prezenta decizie intră în vigoare la data publicării.
Se aplică de la 1 ianuarie 2014 până la 31 decembrie 2020.
Adoptată la Bruxelles, 14 iulie 2014.

Labels: 3
18
15
6